User talk:Jandhu/sandbox

ഇവിടം സ്വർഗ്ഗമാണ്… ചക്കയുടെ!

ജോബിന ജോസഫ്

വർഷം മുഴുവൻ ചക്ക കായ്ക്കുന്ന ഭൂമിയിലെ പറുദീസ… ഏഷ്യയിലെ എറ്റവുമധികം വൈവിധ്യമാർന്ന ചക്കയിനങ്ങളുടെ കലവറ… അതാണ് പാലാ- രാമപുരം റൂട്ടിലെ ചക്കാമ്പുഴയിലുള്ള കട്ടക്കയം 'ജാക്ക്‌ ഫ്രൂട്ട് പാരഡൈസ് നഴ്‌സറി.' രൂക്ഷമായ കാർഷിക പ്രതിസന്ധിയ്ക്കിടെ പരമ്പരാഗത കൃഷിരീതികളും, വ്യത്യസ്ത ആശയങ്ങളും കൊണ്ട് ലോകശ്രദ്ധയാകർഷിക്കുകയാണ് നഴ്‌സറിയുടമ വി എ തോമസ് കട്ടക്കയം. ചെറുതും വലുതും, വിളഞ്ഞതും വിളയാത്തതും, അതിമധുരമുള്ളതും അല്പമധുരമുള്ളതുമായി പറഞ്ഞാലും കേട്ടാലും മതിവരാത്തത്ര ചക്കവിശേഷമുണ്ട് ചക്കാമ്പുഴയിലെ ഈ ചക്കപ്രേമിക്ക്‌ പങ്കുവയ്ക്കാൻ.

വൈവിദ്ധ്യമാര്‍ന്ന 140 ഇനങ്ങളുമായി 2018ൽ ഏഷ്യയിലെ എറ്റവും കൂടുതല്‍ പ്ലാവിനങ്ങളുടെ റെക്കോഡിട്ട തോമസിന്റെ തോട്ടത്തിലിപ്പോള്‍ 316 ഇനങ്ങളുണ്ട്‌. 50 വർഷം മുമ്പ് തുടങ്ങിവച്ച പ്ലാവ് കൃഷിയെപ്പറ്റി പറയുമ്പോള്‍ 76-ാം വയസ്സിലും തോമസിന്‌ എന്തെന്നില്ലാത്ത ഉത്സാഹം. തനിക്കറിയാത്ത ഏതെങ്കിലും ഇനം കിട്ടാനുണ്ടെന്നറിഞ്ഞാൽ രാജ്യത്തിന്റെ ഏതു കോണിലും പോയി, സ്വന്തമാക്കിയിട്ടേ അദ്ദേഹം വിശ്രമിക്കാറുള്ളൂ. ചാച്ചനില്‍ നിന്നു കിട്ടിയ ശീലമാണത്. രുചിയുള്ള ചക്കയുടെ കുരു നട്ട ശേഷം മാത്രം വീട്ടിൽ കയറുന്ന ആളായിരുന്നു തോമസിന്റെ ചാച്ചൻ.

"അറിയപ്പെടുന്ന റബ്ബർ കർഷകനായിരുന്ന ഞാൻ 2016 നവംബറിൽ പറമ്പിലെ റബ്ബർ വെട്ടിമാറ്റി പ്ലാവ് നഴ്സറി ആരംഭിക്കുമ്പോൾ ലോകത്തെ എറ്റവുമധികം ചക്കയിനങ്ങളുടെ `ജീൻ ബാങ്ക്´ ആയിരുന്നു ലക്ഷ്യം. ധാതുലവണങ്ങളും മറ്റ് മൂലകങ്ങളും ശേഖരിക്കാൻ ആഴത്തിൽ വേരുകളുള്ളതിനാൽ, ഔഷധഗുണമുള്ള ഫലമാണ് ചക്ക. നാടൻ പ്ലാവിന്റെ മൂപ്പായ ചക്കയുടെ കുരു മുളപ്പിച്ച് തൈ വളർത്തി, മികച്ച മാതൃമരങ്ങളുടെ മുകുളം ബഡ്ഡ് ചെയ്താണു വേറിട്ട പ്ലാവിനങ്ങൾ ഉണ്ടാക്കുന്നത്. മുപ്പതടി അകലത്തിൽ കുഴികളെടുത്ത് ചാണകപ്പൊടി അടിവെള്ളമായി നൽകിയാണ് തൈകൾ നട്ടത്." ചക്കയുടെ മാഹാത്മ്യത്തെക്കുറിച്ച് പ്ലാവിന്റെ ഉറ്റ തോഴൻ പറയുന്നു.

തന്റെ പറമ്പിൽ 16 വർഷമായി രാസവളമോ, കീടനാശിനിയോ ഉപയോഗിച്ചിട്ടില്ലെന്ന് തോമസ്. പച്ചച്ചാണകവും, ചാണകപ്പൊടിയുമാണ് വളം. തൈകൾക്ക് ചുറ്റും പുല്ല് നട്ടുവളർത്തും, പറിച്ചിടും. കൊച്ചി ഹിൽ പാലസിൽ നിന്ന് കൊണ്ടുവന്ന പ്ലാവിനത്തിന് 'കൊട്ടാരം വരിക്ക'യെന്നും, ചെറുപയറിന്റെ രുചിയുള്ള കൂഴയ്ക്ക് 'ചെറുപയർ കൂഴ'യെന്നും, വെള്ള ചുളയുള്ള ചക്കയ്ക്ക് 'വെള്ളക്കൂഴ'യെന്നുമൊക്കെ പേരിടുന്നതും തോമസ് തന്നെ.

കൃഷിക്കുപുറമേ ചക്കവിഭവങ്ങൾ വിപണിയിലേക്കെത്തിക്കുന്നുമുണ്ട് തോമസ്‌. മുന്‍മന്ത്രി വി എസ് സുനിൽകുമാറിന്റെ നിർദ്ദേശപ്രകാരം സർക്കാര്‍ സബ്‌സിഡിയോടെ ജാക്ക്‌ഫ്രൂട്ട് ഡ്രയർ വാങ്ങി. ഇടിച്ചക്ക, ചക്കപ്പഴം, വാഴയ്ക്ക മുതലായവ ഡ്രയറിൽ ഉണക്കി കിലോയ്ക്ക് 400 - 500 രൂപയ്ക്ക് വിൽക്കുന്നു. ഇങ്ങനെ ഒരേക്കർ പ്ലാവിൻ തോട്ടത്തിൽനിന്ന് 10 - 20 ലക്ഷംരൂപ വരെ പ്രതിവർഷമുണ്ടാക്കാമെന്ന് അദ്ദേഹം പറയുന്നു. കിലോയ്ക്ക് 50 രൂപയ്ക്ക് ചക്ക മറുനാട്ടിലേക്ക് കയറ്റിയയക്കുന്നത് വൻ ലാഭമാണെന്ന് കരുതി ഒതുങ്ങിക്കൂടുന്ന മലയാളിക്ക് പാഠമാണ് തോമസിന്റെ വിപണന ആശയങ്ങൾ.

പ്ലാവ് കൂടാതെ തോമസിന്റെ പറുദീസയിൽ ആഞ്ഞിലിയും മാവും ഇല്ലിയുമെല്ലാം വേണ്ടുവോളമുണ്ട്. നിത്യാദായം നൽകുന്ന റബ്ബർ വെട്ടിമാറ്റി പ്ലാവ് നട്ടപ്പോൾ കണ്ടുനിന്നവരൊക്കെ ശങ്കിച്ചെങ്കിലും, ഒരിക്കൽ ലോകമറിയുന്ന ഫാമായി ഇവിടം മാറുമെന്ന ദീർഘവീക്ഷണം തോമസിനുണ്ടായിരുന്നു. കുടുംബത്തിന്റെ പൂർണ്ണപിന്തുണയും ഉണ്ടായി. ഒരേക്കറിൽ 300പ്ലാവെങ്കിലും നടാനാകുമെന്നും, ശാസ്ത്രീയമായി പരിപാലിച്ചാൽ റബ്ബറിനെക്കാളും ആദായമുണ്ടാക്കാമെന്നും തിരിച്ചറിഞ്ഞതിനാൽ നിശ്ചയദാർഢ്യവുമായി അദ്ദേഹം മുന്നേറി. കുറഞ്ഞ ചെലവിൽ കർഷകർക്ക് ഏറ്റവുമധികം വരുമാനമുണ്ടാക്കാനും വീട്ടാവശ്യങ്ങൾക്ക് പ്രയോജനപ്പെടുത്താനും സാധിക്കുന്ന 'കല്പവൃക്ഷമായി' പ്ലാവിനെ കണക്കാക്കി. ചോറിനു പകരം രണ്ടുനേരം ചക്ക മാത്രം കഴിച്ച് രക്തസമ്മർദ്ദം കുറച്ചയാളാണ് ഈ പാലാക്കാരൻ. ഭാവിയിൽ ചോറിനു പകരമുള്ള നിത്യാഹാരമായി ചക്ക മാറണം എന്ന ആഗ്രഹത്തോടെയാണ് തോമസ് തന്റെ നഴ്‌സറി തുടങ്ങിയത്. പഠന ആവശ്യങ്ങൾക്കും തൈകൾ വാങ്ങാനുമായി കടന്നുചെല്ലുന്നവരോട് ചക്കയുടെ ഗുണഗണങ്ങളെപ്പറ്റി വർണിക്കാനും കൂടെ അൽപം ചക്കമധുരം നൽകാനും തോമസ് മറക്കില്ല. ഭാര്യ അന്നക്കുട്ടി 14 വര്‍ഷം മുമ്പ് മരിച്ചു. ആൻസി, റീന, മിനി, മനോജ്‌, അനുപമ എന്നിങ്ങനെ അഞ്ച് മക്കളാണ് തോമസിന്